SKRIFTLIG FORESPØRGSEL P-2948/00

af Konstantinos Hatzidakis (PPE-DE) til Kommissionen

(11. september 2000)

Om: Manglende effektivitet og åbenhed omkring tilrettelæggelsen af faglig uddannelse og videreuddannelse (OEEK i Grækenland)

Før øjeblikket bliver der rejst tvivl og stillet spørgsmål om den måde, som Organisationen for Faglig Uddannelse og Videreuddannelse (OEEK) i Grækenland arbejder på, navnlig for så vidt angår forvaltningen af bevillingerne fra den anden EF-støtteramme. Ifølge de oplysninger, som jeg råder over, konstaterede Kommissionen i forbindelse med en stikprøvekontrol (i det regionale videreuddannelsescenter i Ilioupolis) bl.a., at der manglede bøger og opslagsværker (lærerne uddelte to siders baggrundsmateriale i hver undervisningstime). Desuden blev der ikke fra statslig side foretaget en registrering af, hvor mange af kursusdeltagerne der efterfølgende fandt arbejde. Datamaterne var forældede og tekstbehandlingsprogrammellet kunne ikke arbejde med græske bogstaver.

Desuden indebar en reklamekampagne fra Organisationen for Faglig Uddannelse og Videreuddannelse ublu konkurrence over for de private regionale videreuddannelsescentre, som ikke nævnes nogen steder.

Organisationens negative image blev yderligere forværret af artikler i pressen kort før parlamentsvalget i april i år, hvor der blev stillet spørgsmål omkring oprettelsen af et børsselskab med navnet S&K Børsselskabet, som blev foretaget af formanden og den ledende konsulent i OEEK, som på daværende tidspunkt stadig var ansat i organisationen.

Kommissionen bedes på baggrund af ovenstående oplyse følgende:

1. Har den kendskab til disse eksempler på manglende gennemskuelighed omkring OEEK's forvaltning af fællesskabsmidler?

2. Hvordan vurderer den pågældende organisations hidtidige indsats, og hvordan evaluerer den de faglige uddannelsesprogrammers effektivitet?

3. Hvad har Kommissionen til hensigt at foretage for at genoprette den pågældende organisations anseelse?

Svar afgivet på Kommissionens vegne af Anna Diamantopoulou

(17. oktober 2000)

Strukturfondene samfinansierede aktiviteterne under den græske Organisation for Faglig Uddannelse og Videreuddannelse (OEEK) og driften af de offentlige erhvervsuddannelsesinstitutioner (IEK) gennem det operationelle program for almen uddannelse og grundlæggende erhvervsuddannelse af Fællesskabets støtteramme 1994-1999 for Grækenland.

Under en kontrol hos OEEK i marts 1998 konstaterede Kommissionen visse mangler af den type, det ærede medlem nævner, samt en række tekniske problemer (f.eks. manglende opgivelse af honorarer til praktikanter, manglende opgivelse af de samlede omkostninger for aktionerne). I henhold til gældende procedurer sendte Kommissionen sin rapport til de græske myndigheder og bad dem om at træffe alle nødvendige afhjælpende foranstaltninger. Kommissionen fandt ingen mangel på gennemsigtighed i OEEK's forvaltning af Fællesskabets bevillinger.

OEEK blev oprettet i 1992 og har siden ekspanderet betydeligt. Det tilbyder uformel grundlæggende erhvervsuddannelse på post-gymnasialt niveau og er den officielle græske institution, der udsteder eksamensbeviser for grundlæggende erhvervsuddannelse. I dag har OEEK direkte ansvar for ca. 140 offentlige institutioner for erhvervsuddannelse (IEK) over hele Grækenland og fører tilsyn med driften af private. OEEK tilbyder over 110 erhvervsuddannelser og har omkring 30 000 elever på grunduddannelsen, mens antallet af kandidater anslås til ca. 70 000. Under en evaluering af det operationelle program for almen uddannelse og grundlæggende erhvervsuddannelse i slutningen af 1999 blev der gennemført en ad hoc vurdering af OEEK's drift til dato. Ifølge rapporten er effektiviteten for OEEK's erhvervsuddannelsesprogrammer stort set god. Til trods for eksisterende driftsmæssige mangler, der skal afhjælpes, er Kommissionen af den opfattelse, at der ikke er grund til bekymring over OEEK's drift og mener, at OEEK alt i alt er en nyttig institution, der tilbyder talrige uddannelsesmuligheder for elever, der har taget en gymnasial uddannelse og ikke ønsker at læse videre.

Kommissionen vil ikke desto mindre fortsætte med at overvåge gennemførelsen af den Europæiske Socialfonds (ESF) programmer i Grækenland inklusive dem, der drives af OEEK, og vil ikke tøve med at iværksætte alle relevante kontrolforanstaltninger, hvor det måtte vise sig nødvendigt.

I den nye programmeringsperiode 2000-2006 vil Kommissionen fortsat støtte nogle af OEEK's aktiviteter og vil være særligt opmærksom på forbedringen af kvaliteten af de tjenester, der tilbydes, og deres sammenkædning med arbejdsmarkedets behov.